text: В страната ни (Македония) никога не сме внасяли каквито и да са отпадъци, защото това е забранено. Това сме правили само и единствено в съседна България. Контейнерите с отпадъците, които пристигнаха на пристанището в България, трябваше да бъдат прехвърлени в ТЕЦ "Бобов Дол", заяви управителят на компанията вносител "Блацион" ООД - македонецът Горан Ангелов.
  "Блацион" ООД е българско търговско дружество със седалище и адрес на управление в гр. София. Тази компания внася отпадъците, които бяха открити на пристанищата в България. Негови управители са македонските граждани Блаже Игнатов и Горан Ангелов. Те притежават 15% от компанията, а останалата собственост е на италианците Винченцо Трасари и Ецио Боче. Според Горан Ангелов "отпадъците не били прехвърлени в ТЕЦ "Бобов Дол", защото при пристигането им на пристанището вече е бил изтекъл лиценза на централата за изгаряне на отпадъци. "Става въпрос за пластмаса и гуми. Откритите дървени, текстилни и стъклени отпадъци не са забранени. Това ще бъде доказано от експертите след като бъде направена проверка", каза още Ангелов пред МИА, цитиран от БГНЕС.
  Според него "информацията в българските медии не е вярна и отпадъците, ако се получи разрешение, ще бъдат прехвърлени в ТЕЦ "Бобов Дол" или пък ще бъдат върнати обратно в Италия".